Uznesenie Európskeho parlamentu o výročnej správe o činnosti Európskeho ombudsmana za rok 2005 (2006/2117(INI))



Úradný vestník 314 E , 21/12/2006 S. 0365 - 0369



P6_TA(2006)0499 Výročná správa Európskeho ombudsmana za rok 2005 Uznesenie Európskeho parlamentu o výročnej správe o činnosti Európskeho ombudsmana za rok 2005 (2006/2117(INI)) Európsky parlament, - so zreteľom na výročnú správu o činnosti Európskeho ombudsmana za rok 2005, - so zreteľom na článok 195 Zmluvy o ES, - so zreteľom na článok 43 Charty základných práv Európskej únie, - so zreteľom na rozhodnutie Európskeho parlamentu 94/262/ESUO, ES, Euratom z 9. marca 1994 o úprave a všeobecných podmienkach upravujúcich výkon funkcie ombudsmana [1], - so zreteľom na oznámenie Komisie z 5. októbra 2005 o právomociach pri prijímaní a odovzdávaní oznámení Európskemu ombudsmanovi a splnomocňovaní úradníkov vypovedať pred Európskym ombudsmanom (SEK(2005)1227), - so zreteľom na svoje predchádzajúce uznesenia o činnosti Európskeho ombudsmana, predovšetkým na uznesenie zo 4. apríla 2006 o osobitnej správe Európskeho ombudsmana nasledujúcej po návrhu odporúčania Rade Európskej únie k sťažnosti 2395/2003/GG, týkajúcej sa prístupu na zasadnutia Rady pri výkone jej legislatívnej právomoci [2], - so zreteľom na článok 195 ods. 2, druhá a tretia veta rokovacieho poriadku, - so zreteľom na správu Výboru pre petície (A6-0309/2006), A. keďže 13. marca 2006 bola predsedovi Európskeho parlamentu oficálne predložená výročná správa o činnosti Európskeho ombudsmana za rok 2005 a 3. mája 2006 predložil Európsky ombudsman, pán Nikiforos Diamandouros, svoju správu Výboru pre petície, B. keďže na schôdzi Európskej rady v Nice bola dňa 7. decembra 2000 slávnostne vyhlásená Charta základných práv Európskej únie a keďže existuje politická vôľa dať jej záväznú účinnosť, C. keďže článok 41 Charty základných práv stanovuje, že "každý má právo, aby inštitúcie, orgány, úrady a agentúry Únie vybavovali jeho záležitosti nestranne, spravodlivo a v primeranej lehote", D. keďže článok 195 Zmluvy o ES a článok 43 Charty základných práv určuje, že "každý občan Únie, ako aj každá fyzická osoba, ktorá má bydlisko, alebo každá právnická osoba, ktorá má sídlo v členskom štáte, má právo oznámiť Európskemu ombudsmanovi prípady nesprávneho postupu inštitúcií, orgánov, úradov alebo agentúr Únie, s výnimkou Súdneho dvora a súdu prvého stupňa v rámci výkonu svojich súdnych právomocí", E. keďže je nevyhnutné, aby boli inštitúcie a orgány Spoločenstva vybavené potrebnými rozpočtovými prostriedkami pre výkon svojich povinností tak, aby občania mohli dostať rýchlu a postačujúcu odpoveď na svoje žiadosti, sťažnosti a petície, F. keďže Európsky ombudsman sa vyslovil za to, aby inštitúcie a orgány Spoločenstva zaujali spoločný prítup ku Kódexu dobrej administratívnej praxe a k s tým súvisiacemu rozhodnutiu Európskeho parlamentu zo 6. septembra 2001 [3], G. keďže v roku 2005 bol Európskemu ombudsmanovi doručený doteraz najvyšší počet sťažností [4] a keďže Európsky ombudsman v roku 2005 poskytol účinnú pomoc vo viac ako 75 % všetkých prípadov, ktoré mu boli postúpené vrátane neprípustných sťažností, a to buď začatím vyšetrovania, postúpením sťažnosti príslušnému orgánu alebo poskytnutím rady o tom, kde je možné nájsť účinné a rýchle riešenie problému, H. keďže však i naďalej približne 70 % všetkých doručených sťažností nepatrí do pôsobnosti Európskeho ombudsmana, a v 93,7 % prípadov to je spôsobené tým, že z obsahového hľadiska nespadajú do pôsobnosti Európskeho ombudsmana preto, lebo nie sú proti inštitúcii alebo orgánu Spoločenstva, I. keďže činnosť Európskeho ombudsmana sa môže prekrývať s činnosťou Výboru pre petície, najmä ak Európsky ombudsman skúma, či konanie Komisie z dôvodu porušenia povinností proti členskému štátu je v súlade so všeobecnými zásadami právnych predpisov Spoločenstva a riadnym úradným postupom, a ak Výbor pre petície zároveň skúma petície, ktoré v tej istej záležitosti tvrdia, že došlo k porušeniu právnych predpisov Spoločenstva zo strany členského štátu, J. keďže v roku 2006 sa Európsky ombudsman zaoberal celkovo 627 prípadmi; a keďže z výsledkov skončených vyšetrovaní vyplýva, že v 114 prípadoch nebol zistený nesprávny úradný postup; a keďže 89 prípadov vyriešila konkrétna inštitúcia alebo orgán, ktorých sa sťažnosť adresovaná Európskemu ombudsmanovi týkala a keďže bolo navrhnutých 22 zmierení, K. keďže vyšetrovanie, ktoré vykonáva Európsky ombudsman, prináša často pozitívne výsledky pre predkladateľov sťažností a prijatím a realizáciou primeraných opatrení prispieva ku kvalitatívnemu zlepšeniu úradných postupov dotknutých inštitúcií a orgánov, L. keďže v roku 2005 predložil Európsky ombudsman Európskemu parlamentu tri osobitné správy; keďže predloženie osobitnej správy Európskemu parlamentu predstavuje cenný prostriedok, pomocou ktorého môže Európsky ombudsman požiadať Európsky parlament a jeho Výbor pre petície o politickú podporu s cieľom uspokojiť občanov, ktorých práva boli porušené, a zároveň podporuje zlepšenie úrovne európskej administratívy, M. keďže vo väčšine prípadov sa vyšetrovanie sťažností týkalo údajného nedostatku transparentnosti, a keďže táto skutočnosť je znepokojujúca s ohľadom na demokratickú zodpovednosť EÚ, N. keďže 68% šetrení Európskeho ombudsmana sa týkalo Komisie; keďže Komisia dňa 4. októbra 2005 prijala nové vnútorné postupy týkajúce sa odpovedí na vyšetrovanie Európskeho ombudsmana, O. keďže v roku 2005 pokračoval Európsky ombudsman prostredníctvom stretnutí a spoločných akcií v budovaní konštruktívnych pracovných vzťahov s inými európskymi inštitúciami a orgánmi; keďže v roku 2005 Európsky ombudsman pokračoval v rozširovaní a posilňovaní Európskej siete ombudsmanov prostredníctvom výmeny informácií a zdieľania osvedčených postupov; keďže Výbor pre petície Európskeho parlamentu sa zúčastňuje na činnosti tejto siete, P. keďže inštitúcia Európskeho ombudsmana oslávila v roku 2005 svoje 10. výročie; keďže cieľom komunikačných činností Európskeho ombudsmana pri príležitosti tohto jubilea bolo zvýšiť povedomie občanov o ich právach a o tom, ako môžu tieto práva vykonávať a obracať sa v tejto súvislosti na Európskeho ombudsmana, 1. domnieva sa, že Európsky ombudsman naďalej úspešne plnil svoje ciele pri zlepšovaní efektívnosti svojej inštitúcie, čo sa týka podpory riadneho úradného postupu a dodržiavania zásad právneho štátu a ľudských práv; 2. úlohu Európskeho ombudsmana pri zvyšovaní otvorenosti a zodpovednosti pri prijímaní rozhodnutí a v administratívnej štruktúre EÚ vníma ako základný príspevok k vytvoreniu EÚ, v ktorej sa prijímajú rozhodnutia čo najotvorenejšie a čo najbližšie k občanovi, ako stanovuje článok 1 ods. 2 Zmluvy o EÚ; 3. uvítal by sprísnenie interných parlamentných postupov s cieľom zabezpečiť v budúcnosti plynulejšie spracovanie výročnej správy Európskeho ombudsmana vo Výbore pre petície; 4. žiada inštitúcie a orgány Spoločenstva, aby si zabezpečili potrebné rozpočtové prostriedky na to, aby zabezpečili, že občanom budú na ich žiadosti, sťažnosti a petície poskytované rýchle a riadne odpovede; 5. opakuje svoju požiadavku na všetky inštitúcie a orgány Spoločenstva, vyjadrenú vo svojich predchádzajúcich uzneseniach, prijať ohľadne Kódexu dobrej správnej praxe spoločný prístup na základe horeuvedeného uznesenia Európskeho parlamentu zo 6. septembra 2001; 6. súhlasí s Európskym ombudsmanom, že spôsob, akým administratíva reaguje na oprávnené sťažnosti, je mierou stupňa priblíženia inštitúcií a orgánov k občanovi, a že tam existuje ešte veľký priestor na zlepšenie; 7. s potešením konštatuje, že aj v prípadoch, keď nebol zistený žiaden nedostatok v činnosti administratívy, predkladateľom sťažností bola poskytnutá pomoc a prešetrenie veci sa zároveň využilo ako príležitosť na zlepšenie kvality administratívy; 8. vyjadruje spokojnosť s prácou Európskeho ombudsmana pre verejnosť, ktorej cieľom je poskytnúť verejnosti informácie, a domnieva sa, že kvalitné informovanie môže napomôcť zníženiu počtu sťažností, ktoré nespadajú do pôsobnosti Európskeho ombudsmana; zároveň žiada Európskeho ombudsmana, aby sťažnosti, ktoré nespadajú do jeho pôsobnosti; okamžite postúpil z hľadiska subsidiarity najvhodnejším spôsobom na národnú a miestnu úroveň; 9. víta všeobecne konštruktívnu spoluprácu Európskeho ombudsmana s inštitúciami a orgánmi Spoločenstva a podporuje ho v jeho úlohe externého kontrolného mechanizmu, a tým aj cenného zdroja pre neustále zlepšovanie európskej administratívy; 10. berie na vedomie, že Európsky ombudsman predložil tri osobitné správy, z ktorých už dve boli prerokované v Európskom parlamente, kým prerokovanie poslednej správy sa môže začať po ukončení súdnych konaní; 11. je presvedčený, že by sa mala čo najskôr uskutočniť nevyhnutná úprava štatútu Európskeho ombudsmana z 9. marca 1994, ako bolo požadované v poslednej správe Výboru pre petície o Výročnej správe ombudsmana za rok 2004; privítal predloženie zásadného návrhu takejto úpravy Európskym ombudsmanom predsedovi Európskeho parlamentu z 11. júla 2006; 12. oceňuje dobrú spoluprácu Európskeho ombudsmana s Výborom pre petície; 13. zdôrazňuje potrebu jasnej definície a vyhranenia úlohy Európskeho ombudsmana voči úlohe Výboru pre petície a nalieha na Európskeho ombudsmana, aby svoju pomoc občanom naďalej udržal v rámci svojej pôsobnosti; 14. domnieva sa však, že Európsky ombudsman a Výbor pre petície by mohli úzkou spoluprácou vytvárať veľmi užitočný synergický efekt pri úkonoch v rámci svojej pôsobnosti a právomocí týkajúcich sa šetrenia prekrývajúcich sa záležitostí, ako je napríklad spôsob, akým Komisia vykonáva konanie o porušení povinností, a samotné porušenie povinností ako také; 15. vyzýva Európskeho ombudsmana, aby v záujme zabezpečenia transparentnosti a riadneho priebehu všetkých náborových konaní organizovaných Európskym úradom pre výber pracovníkov (EPSO) alebo priamo európskou inštitúciou alebo orgánom, vrátane personálneho oddelenia Európskeho ombudsmana, uplatnil povinne svoje kontrolné právomoci; 16. víta osobitnú správu o prístupe verejnosti na zasadnutia Rady, ak koná v rámci svojej legislatívnej právomoci a vyzýva Radu, aby konala podľa svojho horeuvedeného uznesenia zo 4. apríla 2006 a aby boli v budúcnosti všetky jej zasadania, keď koná v rámci svojej legislatívnej právomoci, otvorené a prístupné verejnosti; 17. požaduje, aby sa budúce predsedníctva Rady v rámci úsilia o väčšiu transparentnosť usilovali o poskytovanie svojich internetových stránok vo všetkých úradných jazykoch EÚ (v súlade s prílohou I záverov Európskej rady z Bruselu z 15. a 16. júna 2006) s cieľom umožniť a uľahčiť prístup k činnosti Rady čo najväčšiemu počtu občanov; 18. navrhuje ďalej, aby bol v rámci úsilia o priblíženie sa k občanom zriadený vstupný portál http://europa.eu ako jednotná vstupná stránka pre všetky inštitúcie Spoločenstva s cieľom zabezpečiť pre občanov prostredníctvom čo najjasnejšej a najjednoduchšej štruktúry lepší prehľad štruktúry inštitúcií a rozdelenia pôsobností a prehľad o rozhodovacom procese v rámci EÚ a taktiež s cieľom vyhnúť sa nežiaducim zmätkom z dôvodu existencie paralelných stránok; 19. víta zavedenie nových interných postupov v rámci Komisie, ktorá je hlavným subjektom, ktorého sa týka poskytovanie odpovedí na vyšetrovania Európskeho ombudsmana, pričom jednotliví členovia Komisie preberajú účasť na konkrétnom prípade, a vyzýva Komisiu, aby zaviedla podobný postup aj pre spracovanie petícií; 20. víta Európsku sieť ombudsmanov a spoluprácu Európskeho ombudsmana s ombudsmanmi a podobnými subjektmi na národnej, regionálnej a miestnej úrovni v členských štátoch a podporuje ďalšiu výmenu osvedčených postupov; 21. vyzýva Európskeho ombudsmana, aby pravidelne informoval Výbor pre petície o svojej činnosti v členských štátoch a svojich kontaktoch s ombudsmanmi jednotlivých štátov; 22. víta najmä osobitný písomný postup, pomocou ktorého získajú národní alebo regionálni ombudsmani prostredníctvom Európskeho ombudsmana písomné odpovede na otázky týkajúce sa právnych predpisov Spoločenstva a ich výkladu ako cenný prínos k lepšej transpozícii a uplatňovaniu právnych predpisov Spoločenstva; 23. podporuje Európskeho ombudsmana, aby sa i naďalej zameriaval na podujatia pre občanov, teda potenciálnych sťažovateľov, pretože rozdelenie právomocí a rozhodovacieho procesu medzi európskou, národnou a regionálnou úrovňou sú pre mnohých občanov a podniky naďalej nepriehľadné; 24. uznáva snahu Európskeho ombudsmana o zvýšenie povedomia občanov o ich právach predložiť Európskemu ombudsmanovi sťažnosť; nalieha však na neho, aby z dôvodu vysokého počtu sťažností nespadajúcich do jeho pôsobnosti zintenzívnil svoje úsilie o pravidelnejšie poskytovanie jasných informácií o jeho pôsobnosti; 25. víta rastúcu účasť médií na zverejňovaní činnosti Európskeho ombudsmana; 26. schvaľuje výročnú správu za rok 2005, ktorú predložil Európsky ombudsman a oceňuje predovšetkým podrobné rozdelenie sťažností podľa prijatého postupu, povahy údajného nesprávneho úradného postupu, príslušnej inštitúcie, atď.; 27. poveruje svojho predsedu, aby toto uznesenie a správu Výboru pre petície postúpil Rade, Komisii, Európskemu ombudsmanovi, vládam a parlamentom členských štátov a ich ombudsmanom alebo obdobným príslušným subjektom. [1] Ú. v. ES L 113, 4.5.1994, s. 15. Rozhodnutie zmenené a doplnené rozhodnutím 2002/262/ES, ESUO, Euratom (Ú. v. ES L 92, 9.4.2002, s. 13). [2] Prijaté texty, P6_TA(2006)0121. [3] Ú. v. ES C 72 E, 21.3.2002, s. 331. [4] Spolu 3920, čo je za posledný rok nárast o 5 %. Avšak 335 sťažností sa týkalo tej istej veci a boli preskúmané v rámci jedného spoločného šetrenia. --------------------------------------------------